*Tämä artikkeli kertoo kaupungista Oregonissa, Yhdysvalloissa. Muita merkityksiä luetellaan täsmennyssivulla.*



  

  

  

  

  

  

  

  

**Portland** on kaupunki Oregonin osavaltiossa Yhdysvalloissa. Kaupunki sijaitsee Willamette- ja Columbiajokien yhtymäkohdassa. Noin 652 500 asukkaallaan (2020) se on Oregonin runsasväkisin kaupunki, ja sen metropolialueella asuu yli kaksi miljoonaa ihmistä. Portland perustettiin vuonna 1851, ja se on Multnomahin piirikunnan pääkaupunki.

Portlandia pidetään yhtenä Yhdysvaltojen ympäristöystävällisimmistä, "vihreimmistä", kaupungeista. Kaupunki on panostanut julkiseen liikenteeseen, jota hoidetaan linja-autojen lisäksi MAX-pikaraitiotieverkolla. Keskustan alueella raideliikenne oli matkustajille ilmaista vuoteen 2012 asti.

Maantiede
---------

Portland sijaitsee Oregonin osavaltion runsasväkisimmän alueen, Willamette Valleyn pohjoislaidalla, plio-pleistoseenisen sammuneen vulkaanisen kentän päällä. Kenttä tunnetaan nimellä Boring Lava Field.

Vaikka lähes koko kaupunki sijaitsee Multnomahin piirikunnan alueella, pieni osa siitä sijaitsee Clackamasin ja Washingtonin piirikuntien rajojen sisällä. Clackamasissa asui arviolta 785 portlandilaista vuoden 2005 keskivaiheilla, ja Washingtonissa arviolta 1 455. Willamettejoki virtaa pohjoiseen läpi kaupungin keskustan ja yhtyy myöhemmin Washingtonin ja Oregonin osavaltioita erottavaan Columbiajokeen. Oregonin osavaltio on saanut nimensä Columbiajoen alkuperäisestä nimestä *Ouragan*.

Yhdysvaltain väestönlaskentaviraston mukaan kaupungin kokonaispinta-ala on 376,5 neliökilometriä. 347,9 neliökilometriä siitä on maata ja 28,6 neliökilometriä (noin 7,6 prosenttia) vettä.

Historia
--------

Portlandin paikalle perustettiin kauppapaikka jo 1843 nimellä *Clearing*. Nimeksi tuli Portland kolikonheiton perusteella, voittajanimi tulee Mainen osavaltion samannimisen kaupungin mukaan. Toinen kauppapaikan perustajista olisi halunnut nimetä paikan Bostoniksi Massachusettsissa sijaitsevan suurkaupungin mukaan.

Portland oli alueen suurin Tyynenmeren satama 1800-luvun lopulle asti, jolloin Seattlen syväsatamaan vedettiin rautatie. Columbiajoen ongelmana olikin ollut vaarallisuus purjehtia*selvennä**kenen mukaan?*. Portland oli alusta asti melko monikansallinen, ja siellä on edelleen runsaasti aasialaisperäistä väestöä kuten monissa muissakin Yhdysvaltain länsirannikon kaupungeissa. Siellä harjoitettiin myös *shanghaijausta* eli merimiesten pakkopestausta valtamerilaivoihin.*lähde?*

Nykyään Portlandia pidetään kaupunkisuunnittelun mallikaupunkina*kenen mukaan?*. Jo 1970-luvulla kaupungin kasvulle haluttiin asettaa maantieteellisiä rajoja, mikä oli siihen aikaan epätavallista ihmisten monin paikoin pyrkiessä pois kaupungin keskustoista esikaupunkeihin. Kasvun rajaaminen johtikin asuinkustannusten nousuun kaupungissa.

Nähtävyydet
-----------

Portlandille tunnusomaista on puutarhat, joista tunnetuin lienee maailman laajimpiin kuuluva ruusunviljelyn koetarha. Myös japanilainen puutarha on huomionarvoinen. Kaupunki tunnetaan myös pienpanimoistaan, joita on enemmän kuin missään muussa maailman kaupungissa. Vuonna 2009 kaupungissa toimi 32 panimoa ja sen ympäristössä 38.

Portland on toiminut muun muassa useiden Gus Van Santin elokuvien, kuten *Matkalla Idahoon* ja *Paranoid Park*, sekä elokuvan *Twilight – Houkutus* kuvauspaikkana.

Urheilu
-------

Koripalloseura Portland Trail Blazers (NBA) ja jalkapalloseura Portland Timbers (MLS) sekä jääkiekkoseura Portland Winterhawks (WHL) ovat kotoisin Portlandista.

Kuuluisia portlandilaisia
-------------------------

* Douglas Engelbart, keksijä ja tietotekniikan kehittäjä
* Matt Groening, sarjakuvapiirtäjä, käsikirjoittaja ja televisiotuottaja
* Robin Hahnel, taloustieteilijä
* William Hurt, näyttelijä
* Ursula K. Le Guin, kirjailija
* Courtney Love, muusikko ja näyttelijä
* Jinkx Monsoon, näyttelijä ja drag queen
* Chuck Palahniuk, kirjailija
* Boris Sirpo, venäläissyntyinen ja Viipurissakin uraa tehnyt kapellimestari
* Elliott Smith, muusikko
* Tom Spanbauer, kirjailija
* Linus Torvalds, amerikansuomalainen tietotekniikka-asiantuntija
* Gus Van Sant, ohjaaja ja käsikirjoittaja
* John O. Virtanen, amerikansuomalainen liikemies ja Suomen kunniakonsuli

Lähteet
-------

1. ↑  Portland city, Oregon *QuickFacts*. U.S. Census Bureau. Viitattu 18.5.2022. (englanniksi)
2. ↑
3. ↑  Free Rail Zone: Getting Around Portland Travel Portland.  Arkistoitu 7.11.2011. Viitattu 22.7.2011.
4. ↑  Samantha Clever: World’s Brewpub Capital: Portland Travelmuse. Viitattu 22.7.2011.
5. ↑  Twilight (2008/I) - Filming locations
6. ↑  Tietokonehiiren keksijä kuoli *Yle Uutiset*.  4.7.2013. Yleisradio. Viitattu 4.7.2013.
7. ↑  Homer Groening, Cartoonist's Father, `Simpsons' Inspiration *The Seattle Times*.  19.3.1996. Viitattu 13.2.2023.
8. ↑  Robin Hahnel Portland State University.  Arkistoitu 31.7.2013. Viitattu 13.2.2023.
9. ↑  William Hurt, Star of ‘Body Heat,’ ‘Kiss of the Spider Woman’ and ‘Broadcast News,’ Dies at 71, The Hollywood Reporter 13.3.2022. Viitattu 13.2.2023.
10. ↑   Sisättö, Vesa: "Ursula K. Le Guin", *Ulkomaisia fantasiakirjailijoita*. Helsinki: BTJ Kirjastopalvelu, 2003. ISBN 951-692-539-1.
11. ↑  Hirschberg, Lynn: Strange Love: The Story of Kurt Cobain and Courtney Love *Vanity Fair*.  9.6.2006. Viitattu 14.2.2023.
12. ↑  Scott, Aaron: Q&A: Jinkx Monsoon from RuPaul's Drag Race *Monthly Portland*.  18.4.2013. Viitattu 13.2.2023. (englanniksi)
13. ↑  Bio, written for ChuckPalahniuk.net by Joshua Chaplinsky *chuckpalahniuk.net*. Viitattu 13.2.2023.
14. ↑  Sirpo, Boris hakuteoksessa *Uppslagsverket Finland* (2012). (ruotsiksi)
15. ↑  Talvio, Otto: Elliott Smith *HS Muistot*.  Arkistoitu 17.12.2014. Viitattu 13.2.2023.
16. ↑  Spanbauer, Tom (b. 1946?), GLBTQ Encyclopedia (Internet Archive 3.11.2013). (englanniksi)
17. ↑  Linus Torvalds: A Very Brief and Completely Unauthorized Biography  24.1.2006. The Linux Information Project. Viitattu 13.2.2023. (englanniksi)
18. ↑  Battistella, Edwin: Gus Van Sant (1952-) *Oregon Encyclopedia, Oregon Historical Society*. Viitattu 13.2.2023.
19. ↑  Koivukangas, Olavi: Kuolleita: Konsuli John O. Virtanen.  *Turun Sanomat*, 1.10. 2008.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Portland**.
* Portlandin viralliset kotisivut
* Portland Wikivoyagessa